دوغومونون اونونجو گونونده اوشاق یویولور. بو واخت سویا دوز دا تؤکرلر. بونو، اوشاغین قورخماماسی، ترله‌مه‌مه‌سی، گوجلو-قووّتلی اولماسی اوچون ائدرلر. باشقا بیر اینانجا گؤره ایسه اوشاغی زهرلی حشرات‌لار دیشله‌مه‌سین، بدنینده یارا اولماسین، خسته‌لنمسین دئیه بئله ائدرلر. آذربایجاندا دوز آیی‌نین یاییلماسی نین سمبولیک معناسی بودور: اوشاق گله‌جکده دوز دانیشان، سؤزو بوتؤو، مرد، اؤلچولو حرکت ائتمگی بیلن بیری اولسون. بؤیوک احتیماللا بو تصوورون نتیجه‌سی‌دیر کی، بیر آدام نامرد چیخدیغی، یالانچی اولدوغو، عارسیزلیق ائتدیگی، حرکت‌لرینه دیقت ائتمه‌دیگی زامان خالق آراسیندا "‌اونا شیت-شیت دانیشیرسا" ، "‌شیتلیک ائلمه‌" ، "‌شیت اولما‌" ،  "‌فیلانکس دوزسوزدور، دوزو یوخدور‌" ،  "‌دوزسوز دوغولموش‌"  ایفاده لری ایله آزارلایارلار.